Fra talerstolen på Venstres landsmøde i Herning sender statsminister Lars Løkke Rasmussen (V) en opfordring til støttepartierne Liberal Alliance og de konservative om at træde ind i regeringen. Dermed kan Danmark være på vej til at få en ny regering med nye ministre.

Invitationen til de andre partier har til formål at sætte en stopper for den langstrakte kamp i blå blok, som Lars Løkke Rasmussen i sin tale betegner som en »politisk istid«, og som truer regeringen på livet.

»Vi har brug for en stærkere Venstre-ledet regering«, siger Lars Løkke Rasmussen, der har inviteret Liberal Alliance og de konservative til et møde på Marienborg på mandag.